Rusland se Sendingegpaar kuier hier | Gansbaai Explore
Rusland se Sendingegpaar kuier hier
Ernst Toerien, ‘n NG Sending-predikant in Rusland het onlangs in Gansbaai saam met sy eggenote, Betsie en hul dogtertjie, Nadja (3)(regs) bietjie van Gansbaai se sonskynweer kom geniet. Ernst het ook die Erediens waargeneem en interessante inligting oor die omstandighede in Rusland oorgedra.
Die NG-gemeente se Uitreikaksie het ‘n gesellige braai vir hulle gereël en daar is sommer heerlik saamgekuier. Die egpaar woon in die dorp Bolshoye ozero (“big lake” of “groot meer”) in Rusland. Ernst is reeds vir die afgelope 20 jaar die Sendingpredikant daar en praat vlot Russies. Hy het 5 jaar gelede met Betsie in die huwelik getree, wat daarna by hom aangesluit het. Hulle is ook ou bekendes in Gansbaai en dit was dus nie hul eerste besoek aan Gansbaai nie en onder andere het hulle gereelde kontak met dr Dawie en Alethea Pansegrouw van Franskraal.
“Woordverkondiging daar was voorheen byna makliker as deesdae, aangesien dit nou met veel meer beperkinge gepaardgaan,” het Ernst gesê. Daar is gretig na Ernst en Betsie se vertellinge en wedervaringe geluister, wat velerlei interessanthede opgelewer het. “Wat julle hier by julle as ‘koud’ bestempel, voel vir ons soos ‘n hittegolf,” het Ernst skertsend met verwysing na hulle weersomstandighede gesê.
Voor vlnr is Alethea Pansegrouw, ds Ernst en Betsie Toerien van Rusland met hul dogtertjie, Nadja op haar skoot, dr Dawie Pansegrouw en ds Dirk van Dyk. Agter vlnr is Marina van Dyk, Daan en Martie Victor, Amanda le Roux, Anita Botha, Dawie le Roux en Elcine en Johan Hulme.